
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 54 


ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 52 
Τροποποίηση του π.δ. 372/1992 «Τρόπος διενέργειας εκλο¬ 
γών για την ανάδειξη των μελών των Διοικητικών Συμ¬ 
βουλίων των Επιμελητηρίων» (187 Α'), όπως τροποποι¬ 
ήθηκε με τα π.δ. 193/1997 (155 Α'), 309/1997 (220 Α') και 
164/01 (148 Α') και τρόπος εκλογής των Προέδρων των 
Τμημάτων αυτών. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 3γ παρ. 4 του ν. 2081/1992 “Ρύθμιση του 
θεσμού των Επιμελητηρίων, τροποποίηση των διατάξεων 
του ν. 1712/87 για τον εκσυγχρονισμό των επαγγελματικών 
οργανώσεων των εμπόρων, βιοτεχνών και λοιπών επαγγελ- 
ματιών και άλλες διατάξεις” (154 Α'), το οποίο προστέθηκε 
με το άρθρο 22 του ν. 3419/2005 (297 Α'). 

2. Τα π.δ. 372/1992,193/1997,309/1997 και 164/2001 «Τρόπος 
διενέργειας εκλογών για την ανάδειξη των μελών των Δι¬ 
οικητικών Συμβουλίων των Επιμελητηρίων». 

3. Την υπ’ αριθμ. Δ15/Α/Φ19/4040/24.2.2006 κοινή απόφαση 
Πρωθυπουργού και Υπουργού Ανάπτυξης “Ανάθεση αρ¬ 
μοδιοτήτων στους Υφυπουργούς Ανάπτυξης Αναστάσιο 
Νεράντζη και Ιωάννη Παπαθανασίου” (249 Β'). 

4. Το άρθρο 90 του π.δ. 63/2005 «Κωδικοποίηση της νομοθε¬ 
σίας για την Κυβέρνηση και τα Κυβερνητικά όργανα» (98 Α'). 

5. Το γεγονός ότι δεν προκαλείται δαπάνη σε βάρος του 
κρατικού προϋπολογισμού από την εφαρμογή των διατά¬ 
ξεων του παρόντος. 

6. Την με αριθ. Δ 62/24.2.2006 γνωμοδότηση του Συμβου¬ 
λίου της Επικράτειας. 

Με πρόταση του Υφυπουργού Ανάπτυξης, αποφασίζου¬ 
με: 

Α' ΚΕΦΑΛΑΙΟ 
Άρθρο 1 

Οι παράγραφοι 1 και 2 του άρθρου 1 του π.δ. 372/1992, 
όπως τροποποιήθηκαν με το άρθρο 1 του π.δ.193/1997 (155 
Α) και το άρθρο 1 του π.δ. 164/2001 (148 Α'), αντικαθίστανται 
ως εξής: 

«Άρθρο 1 

1. Οι εκλογές για την ανάδειξη των μελών των Διοικητικών 
Συμβουλίων των Επιμελητηρίων, που προβλέπονται από τις 
διατάξεις των άρθρων 3β και 3γ του ν.2081/1992, τα οποία 
προστέθηκαν με το άρθρο 22 του ν. 3419/2005, διενεργού- 
νται στην έδρα κάθε Επιμελητηρίου και κατά την περίοδο 
μεταξύ της 15ης Νοεμβρίου και της 15ης Δεκεμβρίου κάθε 
τέταρτου έτους, μετά από πρόσκληση της εκλογικής επι¬ 
τροπής του άρθρου 2 του παρόντος, η οποία δημοσιεύεται 
προ πενήντα (50) τουλάχιστον ημερών σε δύο (2) ημερήσιες 

εφημερίδες, που εκδίδονται στην έδρα του Επιμελητηρίου 
και επί δύο (2) συνεχείς ημέρες. 

Στην περίπτωση που δεν εκδίδεται ημερήσια εφημερίδα 
στην έδρα του Επιμελητηρίου, η πρόσκληση δημοσιεύεται 
μία (1) φορά σε τυχόν εκδιδόμενη εβδομαδιαία ή δεκα¬ 
πενθήμερη εφημερίδα. Σχετική ανακοίνωση αναρτάται σε 
εμφανές σημείο του Επιμελητηρίου. Επίσης, η πρόσκληση 
δημοσιεύεται και σε τυχόν εκδιδόμενο από το Επιμελητή¬ 
ριο δελτίο. 

Οι σχετικές με τις εκλογές ανακοινώσεις και προσκλήσεις 
της εκλογικής επιτροπής, δύναται κατά την κρίση της επι¬ 
τροπής να γίνονται και από τα ηλεκτρονικά μέσα μαζικής 
ενημέρωσης στα δελτία ειδήσεων αυτών. 

2.Στην πρόσκληση αναγράφονται τα εξής στοιχεία: 
α. η ημέρα και η ώρα έναρξης και λήξης της εκλογής, 
β. ο αριθμός των αντιπροσώπων του κάθε Τμήματος του 
Επιμελητηρίου που θα εκλεγούν(αριθμός εδρών), 
γ. η κλήση και η προθεσμία για εξόφληση ή διακανονισμό 
εκ μέρους των μελών των οικονομικών τους υποχρεώσεων 
προς το Επιμελητήριο, 

δ. η κλήση των νομικών προσώπων για υπόδειξη των 
εκπροσώπων τους, οι οποίοι θα ασκήσουν το εκλογικό 
τους δικαίωμα και 

ε. η κλήση αυτών που επιθυμούν να υποβάλουν υποψη¬ 
φιότητα.» 

Άρθρο 2 

1. Η περίπτωση γ' του πρώτου εδαφίου της παραγράφου 
1 του άρθρου 2 του π.δ.372/1992 , όπως αντικαταστάθηκε με 
την παρ. 1 του άρθρου 2 του π.δ.193/1997, αντικαθίσταται, 
ως εξής: 

«γ. Δύο εκπροσώπους του Επιμελητηρίου εκ των οποίων ο 
ένας μέλος και ο άλλος υπάλληλος του Επιμελητηρίου που 
προτείνονται με τους αναπληρωτές τους από το Διοικητικό 
Συμβούλιο και τη Διοικητική Επιτροπή του Επιμελητηρίου 
αντίστοιχα.» 

2. Οι παρ. 2, 3 και 4 του άρθρου 2 του π.δ. 372/1992, όπως 
τροποποιήθηκαν με το άρθρο 2 του π.δ.193/1997 και με το 
άρθρο 2 του π.δ.164/2001, αντικαθίστανται ως εξής : 

«2. Η εκλογική επιτροπή εντός πέντε ημερών από τη 
συγκρότησή της, συνέρχεται στην πρώτη συνεδρίαση της 
με θέματα : 

α. Ορισμός της ημερομηνίας διεξαγωγής των εκλογών, 
β. Σύνταξη πρόσκλησης και σύνταξη εντύπων υπόδειξης 
εκπροσώπων, 

γ. Κατάλογος μελών και διαδικασία ενημέρωσης των με¬ 
λών, σχετικά με το τμήμα κατάταξης και με τις οικονομικές 
υποχρεώσεις τους. 

Για τα παραπάνω εκδίδεται ανακοίνωση που δημοσιεύε¬ 
ται άμεσα και στα ίδια μέσα κατά τα οριζόμενα στην παρ. 
1 του άρθρου 1 του παρόντος. 

3. Η επιτροπή μπορεί να υποβοηθείται στο έργο της 
κατά τις ημέρες διεξαγωγής των εκλογών από πενταμε¬ 
λείς εφορευτικές επιτροπές, οι οποίες διορίζονται από τις 
ίδιες αρχές όπως η εκλογική επιτροπή και η σύνθεση και 
η λειτουργία των οποίων είναι η ίδια με την σύνθεση και 
τη λειτουργία της εκλογικής επιτροπής. 

Κατ’ εξαίρεση στα Επιμελητήρια, στην περιφέρεια των 
οποίων υπάγονται νησιά, επιτρέπεται η συγκρότηση πεντα¬ 
μελών εφορευτικών επιτροπών με πρόεδρο πρωτόδικη ή 
ειρηνοδίκη ή δικαστικό υπάλληλο ή δικηγόρο και με μέλη 
αφενός τρεις υπαλλήλους τοπικών αρχών (Δημοσίου ή 
ΝΠΔΔ ή ΟΤΑ) και αφ'ετέρου ένα μέλος του Επιμελητηρί¬ 
ου, που ορίζονται κατά τα ανωτέρω με τους αναπληρωτές 
τους. Χρέη γραμματέα εκτελεί υπάλληλος τοπικών αρχών 
(Δημοσίου ή ΝΠΔΔ ή ΟΤΑ) που ορίζεται με τον αναπλη¬ 
ρωτή του με την απόφαση συγκρότησης. Το έργο τους 
συνίσταται αποκλειστικά στη διεξαγωγή της ψηφοφορίας 
κατά τις ημέρες των εκλογών και στην, μετά το πέρας της 
ψηφοφορίας, ασφάλιση και αποστολή του εκλογικού υλικού 
στην εκλογική επιτροπή, για τις περαιτέρω διαδικασίες 
διαλογής και ανακήρυξης. 

Η εκλογική επιτροπή και οι εφορευτικές επιτροπές επι- 
κουρούνται στο έργο τους από βοηθητικό προσωπικό, ο 
αριθμός του οποίου προτείνεται από την ίδια. 

Το προσωπικό αυτό αποτελείται από υπαλλήλους του 
Επιμελητηρίου που ορίζονται με απόφαση της Διοικητι¬ 
κής του Επιτροπής και εφόσον οι υπάλληλοι αυτοί δεν 
επαρκούν, από υπαλλήλους του Υπουργείου Ανάπτυξης 
- Γενική Γραμματεία Εμπορίου, που ορίζονται με απόφα¬ 
ση της αρμόδιας Δ/νσης Εμπορικών Οργανώσεων, για τα 
Επιμελητήρια Αθήνας και Πειραιά, ή από υπαλλήλους της 
Περιφερειακής Διοίκησης, που ορίζονται με απόφαση του 
Γεν. Γραμματέα Περιφέρειας για τα λοιπά Επιμελητήρια. 

4. Η εκλογική επιτροπή, εφόσον ζητηθεί, μπορεί να 
χορηγεί στους επικεφαλής των συνδυασμών και στους 
ανεξάρτητους υποψηφίους, τους προσωρινούς εκλογικούς 
καταλόγους, μετά την κύρωσή τους σε έντυπη ή ηλεκτρο¬ 
νική μορφή. 

Μετά τη συγκρότηση της εκλογικής επιτροπής, κάθε αλ¬ 
λαγή μελών του επιμελητηρίου μεταξύ των τμημάτων αυτού 
διενεργείται αποκλειστικά από την εκλογική επιτροπή.» 

Άρθρο 3 

Το άρθρο 3 του π.δ. 372/1992, όπως τροποποιήθηκε με το 
άρθρο 3 του π.δ. 193/1997 και αντικαταστάθηκε με το άρθρο 
3 του π.δ. 164/2001, αντικαθίσταται ως εξής: 

«Άρθρο 3 

Σύνταξη εκλογικών καταλόγων 

1. Η εκλογική επιτροπή προβαίνει στη σύνταξη των εκλογι¬ 
κών καταλόγων κατά Τμήμα του Επιμελητηρίου με βάση το 
πρωτόκολλο επωνυμιών και τα στοιχεία Μητρώου Μελών, 
που απαιτούνται σύμφωνα με την κατωτέρω παράγραφο 
2, όπως τηρούνται στο Επιμελητήριο για τις επιχειρήσεις 
της περιφέρειάς του. 

Η κατανομή των Μελών του Επιμελητηρίου σε Τμήμα¬ 
τα είναι σύμφωνη με την κατάταξη που γίνεται από την 
υπηρεσία Μητρώου του Επιμελητηρίου κατά την εγγραφή 
ανάλογα με το αντικείμενο δραστηριότητάς τους. 

2. Κάθε εκλογικός κατάλογος συντάσσεται ανάλογα με 
την νομική μορφή των επιχειρήσεων κατά αλφαβητική σει¬ 
ρά για τις ατομικές επιχειρήσεις και κατά αριθμό Μητρώου 
για τα Νομικά Πρόσωπα. Ειδικότερα περιλαμβάνει: 

α. επί ατομικών επιχειρήσεων τον αύξοντα αριθμό, τα 
πλήρη στοιχεία του επιχειρηματία (επώνυμο, όνομα, όνομα 
πατρός και μητρός και αριθμός ταυτότητας), ως και τον 
αριθμό μητρώου, την επωνυμία, την έδρα και τη διεύθυνση 
της επιχείρησης, 

β. επί νομικών προσώπων (προσωπικών, κεφαλαιουχικών 
εταιριών, συνεταιρισμών κ.λπ.), τον αύξοντα αριθμό, τον 
αριθμό μητρώου, την επωνυμία, την έδρα και τη διεύθυνση 
της επιχείρησης, 


γ. επίσης για τα νομικά πρόσωπα, περιλαμβάνει και τα 
πλήρη στοιχεία (επώνυμο, όνομα, όνομα πατρός και μητρός 
και αριθμός ταυτότητας) των ομορρύθμων εταίρων, διαχει¬ 
ριστών, εταίρων ΕΠΕ, μελών Δ.Σ. ή ανωτάτων διευθυντικών 
στελεχών Α.Ε., διευθυντών υποκαταστημάτων κ.λπ., που 
είτε καταχωρούνται αυτεπάγγελτα είτε θα έχουν, μέχρι 
την κύρωση των εκλογικών καταλόγων, εξουσιοδοτηθεί 
για να ψηφίσουν στις εκλογές. 

Αυτεπάγγελτα καταχωρούνται από την Εκλογική Επιτρο¬ 
πή, με βάση τα στοιχεία Μητρώου, που τηρούν τα Επιμε¬ 
λητήρια για τα Μέλη τους : 

α. τα στοιχεία του επιχειρηματία επί ατομικών επιχει¬ 
ρήσεων, 

β. τα στοιχεία των ομορρύθμων εταίρων, αν πρόκειται 
για ομόρρυθμες ή ετερόρρυθμες εταιρείες που έχουν έως 
και δύο ομόρρυθμα μέλη, 

γ. τα στοιχεία των δύο διαχειριστών ή του ενός διαχει¬ 
ριστή και του ενός εταίρου, αν πρόκειται για εταιρείες 
περιορισμένης ευθύνης που έχουν έως και δύο διαχειριστές 
ή ένα διαχειριστή και έναν εταίρο και 

δ. τα στοιχεία του νομίμου εκπροσώπου ή πράκτορα ή 
αντικλήτου κάθε υποκαταστήματος αλλοδαπής επιχείρη¬ 
σης. 

Η Εκλογική Επιτροπή καλεί τα λοιπά νομικά πρόσωπα, 
που οι εκπρόσωποί τους δεν καταχωρούνται αυτεπάγγελτα 
κατά τα ανωτέρω, μέσω ανακοινώσεων ή προσκλήσεων ή 
εντύπων υποδείξεων, που τους αποστέλλει, να υποβάλουν 
τις εξουσιοδοτήσεις για τους εκπροσώπους τους, που θα 
ασκήσουν το εκλογικό τους δικαίωμα, υπογεγραμμένες 
αναλόγως από τον διαχειριστή ή τον πρόεδρο ή τον διευ- 
θύνοντα σύμβουλο, σύμφωνα με τα οριζόμενα στο άρθρο 
3γ του ν. 2081/1992 το οποίο προστέθηκε με το άρθρο 22 
του ν. 3419/2005. 

Οι εξουσιοδοτήσεις των εκπροσώπων καθώς και οι περι¬ 
πτώσεις αλλαγής αυτών, θα πρέπει να υποβάλλονται στην 
εκλογική επιτροπή επτά (7) τουλάχιστον ημερολογιακές 
ημέρες, προ της ορισθείσης ημερομηνίας διεξαγωγής των 
εκλογών και η εκλογική επιτροπή προβαίνει, μετά από σχε¬ 
τικό έλεγχο, σε αντίστοιχες συμπληρώσεις των εκλογικών 
καταλόγων. 

3. Στους εκλογικούς καταλόγους καταχωρούνται εκεί¬ 
να τα μέλη που έχουν συμπληρώσει ένα χρόνο από την 
εγγραφή τους στο Επιμελητήριο και έχουν εξοφλήσει ή 
διακανονίσει τις οικονομικές τους υποχρεώσεις για τον 
προηγούμενο από τις εκλογές χρόνο, σύμφωνα με τα ορι¬ 
ζόμενα στην παρ. 2 του άρθρου 4 του Ν. 2081/1992, όπως 
αντικαταστάθηκε με το άρθρο 23 του ν.3419/2005. 

Η εξόφληση ή ο διακανονισμός οφειλομένων συνδρομών 
παρελθουσών χρήσεων πρέπει να γίνει το αργότερο 40 
μέρες πριν από τις εκλογές.». 

Άρθρο 4 

Η παρ.3 του άρθρου 4 του π.δ. 372/1992 αντικαθίσταται, 
ως εξής: 

«3. Αναφορά για το δικαίωμα υποβολής ενστάσεων γί¬ 
νεται στην κατά τα ανωτέρω ανακοίνωση της εκλογικής 
επιτροπής.». 

Άρθρο 5 

Η παρ. 1 του άρθρου 5 του π.δ. 372/1992, όπως αντικατα- 
στάθηκε με το άρθρο 4 του π.δ.164/2001, αντικαθίσταται, 
ως εξής: 

«1. Το εκλογικό δικαίωμα ασκείται αυτοπροσώπως από 
τους νομιμοποιούμενους προς τούτο με μυστική δια ψηφο¬ 
δελτίων ψηφοφορία. Ειδικότερα επί ατομικής επιχείρησης 
από το φυσικό πρόσωπο που αυτοδικαίως έχει εγγράφει 
στους εκλογικούς καταλόγους και επί νομικών προσώπων 
(προσωπικών, κεφαλαιουχικών εταιριών και συνεταιρισμών) 
από τα πρόσωπα που έχουν δικαίωμα ψήφου (σύμφωνα 
με τα οριζόμενα στο άρθρο 3γ του ν.2081/1992 το οποίο 
προστέθηκε με το άρθρο 22 ν.3419/2005 ) και που έχουν 

εγγράφει στους εκλογικούς καταλόγους , σύμφωνα και με 
τα οριζόμενα στο άρθρο 3 του παρόντος.» 

Άρθρο 6 

Το άρθρο 6 του π.δ. 372/1992, όπως αντίκαταστάθηκε με 
το άρθρο 4 του π.δ. 193/1997 και τροποποιήθηκε με το άρ¬ 
θρο 1 του π.δ. 309/1997 και με το άρθρο 5 του π.δ.164/2001, 
αντικαθίσταται ως εξής: 

Άρθρο 6 

Τύπος του ψηφοδελτίου 

1. Με μέριμνα και δαπάνες του Επιμελητηρίου συντάσ- 
σονται και εκτυπώνονται τα ενιαία κατά συνδυασμό ψηφο¬ 
δέλτια για όλα τα τμήματα του Επιμελητηρίου. 

Τα ψηφοδέλτια περιλαμβάνουν κατά σειρά: 

α. τον τίτλο του συνδυασμού, 

β. το ονοματεπώνυμο και το όνομα πατρός του επικεφα¬ 
λής του συνδυασμού και 

γ. κατά αλφαβητική σειρά, τόσο τα Τμήματα με βάση 
την ονομασία του Τμήματος, όσο και τους υποψηφίους 
του κάθε Τμήματος με βάση το επώνυμο, το όνομα και το 
όνομα πατρός του κάθε υποψηφίου. 

Τις διαστάσεις, τον τύπο και τα λοιπά χαρακτηριστικά 
του χαρτιού του ψηφοδελτίου καθώς και τον αριθμό των 
ψηφοδελτίων καθορίζει η εκλογική επιτροπή με απόφασή 
της δώδεκα (12) τουλάχιστον ημέρες πριν από τις εκλο¬ 
γές. 

2. Ως συνδυασμός για την εφαρμογή του παρόντος θε¬ 
ωρείται το ψηφοδέλτιο που περιλαμβάνει υποψηφίους που 
υπερβαίνουν το 50% του αριθμού των εδρών, τουλάχιστον 
σε ένα από τα τμήματα του Επιμελητηρίου, ενώ γίνονται 
δεκτές μεμονωμένες υποψηφιότητες. 

Άρθρο 7 

Οι παράγραφοι 1 και 2 του άρθρου 7 του π.δ. 372/1992, 
όπως αντικαταστάθηκαν με το άρθρο 5 του π.δ. 193/1997, 
αντικαθίστανται ως εξής: 

1. Οι αιτήσεις υποψηφιότητας κατατίθενται κατά συν¬ 
δυασμό, από τον επικεφαλής αυτού στο πρωτόκολλο της 
εκλογικής επιτροπής το αργότερο τριάντα (30) ημέρες πριν 
από την ημερομηνία διεξαγωγής των εκλογών. Το ωράριο 
λειτουργίας του πρωτοκόλλου καθορίζεται από την εκλογι¬ 
κή επιτροπή και αναφέρεται στις σχετικές ανακοινώσεις. 

Στην αίτηση κάθε υποψηφίου επισυνάπτεται γραμμάτιο 
εισπράξεως από το ταμείο του Επιμελητηρίου ποσού πε¬ 
νήντα ευρώ (50,00 €). 

Υποψηφιότητες που για οποιονδήποτε λόγο κατατίθε¬ 
νται μετά την ανωτέρω προθεσμία απορρίπτονται ως εκ¬ 
πρόθεσμες. Οι αιτήσεις περιλαμβάνουν τα εξής στοιχεία: 
Ονοματεπώνυμο, όνομα πατρός, επάγγελμα, την επιχείρηση 
από την οποία ο υποψήφιος αντλεί το δικαίωμα να είναι 
εκλογέας και εκλόγιμος, το συνδυασμό στον οποίο μετέχει 
ο υποψήφιος και τα στοιχεία του επικεφαλής του συνδυ¬ 
ασμού, με αίτηση του οποίου υποβάλλονται οι υποψηφιό¬ 
τητες των υπολοίπων στην εκλογική επιτροπή. 

Η αίτηση περιλαμβάνει επίσης τον τίτλο του συνδυασμού, 
ο οποίος μπορεί να είναι όνομα ή σύντομη φράση που να 
μην αντιβαίνει στο νόμο ή τα χρηστά ήθη. Δεν ανακηρύσ- 
σεται υποψήφιος όποιος περιλαμβάνεται σε περισσότερα 
από ένα ψηφοδέλτια συνδυασμών υποψηφίων. 

Η αίτηση συνοδεύεται από Υπεύθυνη Δήλωση (του ν. 
1599/1986), ότι ο υποψήφιος πληροί τις προϋποθέσεις της 
παραγράφου 4 του άρθρου 3γ του 2081/1992 και δεν εμπί¬ 
πτει στα ασυμβίβαστα που αναφέρονται στην παράγραφο 
3 του ιδίου άρθρου, που προστέθηκε με το άρθρο 22 του 
ν. 3419/2005. 

2. Μέσα σε διάστημα δέκα (10) ημερών από την λήξη της 
προθεσμίας υποβολής υποψηφιοτήτων η εκλογική επιτροπή 
σε συνεδρίαση ανακηρύσσει τους υποψήφιους που υπέβα¬ 
λαν κανονικά αίτηση και έχουν τα νόμιμα προσόντα. 


Η σχετική με την ανακήρυξη απόφαση της Επιτροπής 
αναρτάται σε εμφανές σημείο του Επιμελητηρίου, προκει- 
μένου να λάβουν γνώση οι εκλογείς. Στην απόφαση αυτή 
αναγράφονται τα στοιχεία των υποψηφίων κατά συνδυα¬ 
σμό και τμήματα, ήτοι ονοματεπώνυμο και όνομα πατρός 
τόσο του επικεφαλής όσο και των λοιπών υποψηφίων, όπως 
κατά γράμμα είναι εγγεγραμμένοι στους εκλογικούς κα¬ 
ταλόγους. 

Οι κατά τα ανωτέρω ανακηρυσσόμενοι υποψήφιοι εγ- 
γράφονται αυτεπάγγελτα στους εκλογικούς καταλόγους 
ως εκλογείς, καταλαμβάνοντας τη μία εκ των θέσεων των 
εκπροσώπων των νομικών προσώπων, στις περιπτώσεις 
που αυτά δεν έχουν υποδείξει τους εκπροσώπους τους 
μέχρι την ανακήρυξη των υποψηφίων. 

Άρθρο 8 

Οι παράγραφοι του άρθρου 10 του π.δ. 372/1992, όπως 
αντικαταστάθηκαν με το π.δ.,193/1997, αριθμουνται και αντι¬ 
καθίστανται ως εξής: 

Άρθρο 10 

Έναρξη και διεξαγωγή Ψηφοφορίας. 

1. Κατά την συγκεκριμένη ημερομηνία και ώρα, που έχει 
ορισθεί από την εκλογική επιτροπή, κηρύσσεται από τον 
Πρόεδρό της η έναρξη της ψηφοφορίας. 

2. Κατά την ημέρα των εκλογών απαγορεύεται η παρα¬ 
μονή στο χώρο που διεξάγονται αυτές προσώπων που δεν 
σχετίζονται με την διεξαγωγή της εκλογής ή την συνήθη 
λειτουργία του κτιρίου. Επιτρέπεται όμως η παρουσία ενός 
εκπροσώπου από κάθε συνδυασμό. 

3. Απαγορεύεται επίσης στους χώρους διεξαγωγής των 
εκλογών οποιαδήποτε τοιχοκόλληση που σχετίζεται με 
τις εκλογές εκτός από τις ανακοινώσεις της εκλογικής 
επιτροπής και των Δημοσίων αρχών. 

4. Κατά την διάρκεια της εκλογής τηρείται κατάστα¬ 
ση, ιδιαίτερη για κάθε τμήμα και κάλπη, αριθμημένη και 
μονογραφημένη από την εκλογική επιτροπή, στην οποία 
αναγράφονται οι ψηφοφόροι που ψήφισαν. Η κατάσταση 
αυτή περιλαμβάνει ονοματεπώνυμο και πατρώνυμο του 
ψηφίσαντος, αύξοντα αριθμό, αριθμό μητρώου και αριθμό 
ταυτότητας. 

5. Για τις εκλογές χρησιμοποιείται ειδική σφραγίδα της 
εκλογικής επιτροπής. 

6. Οι εκλογείς προσέρχονται στην επιτροπή προσκομίζο¬ 
ντας την αστυνομική τους ταυτότητα ή άλλο έγγραφο, από 
το οποίο αποδεικνύονται τα στοιχεία της ταυτότητάς τους. 

Πριν από την ψηφοφορία οι εκλογείς υπογράφουν έντυπη 
δήλωση, ότι ασκούν μια φορά το εκλογικό τους δικαίω¬ 
μα στο οικείο Επιμελητήριο και ότι δεν εμπίπτουν στα 
ασυμβίβαστα που αναφέρονται στην παρ. 3 του άρθρου 
3γ του ν.2081/1992, που προστέθηκε με το άρθρο 22 του 
ν. 3419/2005. 

Η επιτροπή, αφού πεισθεί από τα προσκομιζόμενα στοι¬ 
χεία, τους επιτρέπει την ψηφοφορία. 

7. Κάθε ψηφοφόρος, για να ψηφίσει, βάζει μέσα στο 
φάκελο, που είναι σφραγισμένος και υπογεγραμμένος από 
τον Πρόεδρο της εκλογικής επιτροπής, το ψηφοδέλτιο της 
προτίμησής του, εκδηλώνοντας την προτίμησή του μεταξύ 
των υποψηφίων που περιλαμβάνονται σ' αυτό με σταυρούς 
προτίμησης, τρεις κατ' ανώτατο όριο. 

Γ ια τον επικεφαλής του συνδυασμού δεν απαιτείται σταυ¬ 
ρός προτίμησης. 

8. Η συμπλήρωση του σταυρού προτίμησης γίνεται προ¬ 
σωπικά από τον εκλογέα. Αυτόν, σε περίπτωση αδυναμίας, 
βοηθεί ο Πρόεδρος ή μέλος της εκλογικής επιτροπής. Ο 
σταυρός προτίμησης σημειώνεται πριν ή μετά το όνομα 
του υποψηφίου με μολύβι διάρκειας μπλε ή μαύρου χρώ¬ 
ματος. 

Ενδείξεις, διαγραφές ή άλλα σημεία στο ψηφοδέλτιο το 
καθιστούν άκυρο. 

Κανένας δεν μπορεί να έχει περισσότερες από μία ψή¬ 
φους. 

9. Εάν το ψηφοδέλτιο δεν έχει σταυρό ή έχει περισσότε¬ 
ρους των τριών σταυρών ή έχει σταυρό και σε υποψήφιους 
άλλου τμήματος, προσμετράται μόνο υπέρ του συνδυασμού 
και δεν προσμετρώνται οι σταυροί υπέρ των υποψηφίων. 

Άρθρο 9 

Οι παρ. 5 και 6 του άρθρου 11 του π.δ. 372/1992, αντικα¬ 
θίστανται , ως εξής: 

«5. Ο αριθμός των εκπροσώπων για το Δ.Σ κάθε Επιμε¬ 
λητηρίου κατανέμεται μεταξύ των συνδυασμών και των 
μεμονωμένων υποψηφίων ανάλογα με την εκλογική τους 
δύναμη με την παρακάτω διαδικασία. 

«6. Το σύνολο των εγκύρων ψηφοδελτίων κατά τμήμα δι¬ 
αιρείται με τον αριθμό των εδρών του Τμήματος στο Δ.Σ. 

Το πηλίκο της διαίρεσης αυτής αποτελεί το εκλογικό 
μέτρο. 

Κάθε συνδυασμός καταλαμβάνει τόσες έδρες στο Δ.Σ. όσες 
φορές χωράει το εκλογικό μέτρο στον αριθμό των εγκύρων 
ψηφοδελτίων που έλαβε. Συνδυασμός που περιλαμβάνει 
υποψήφιους λιγότερους από τις έδρες που του ανήκουν, 
καταλαμβάνει τόσες έδρες όσοι είναι οι υποψήφιοί του. 

Την πρώτη έδρα κάθε συνδυασμού καταλαμβάνει ο επικε¬ 
φαλής αυτού, εφόσον ο συνδυασμός εκλέγει τουλάχιστον 
μία έδρα στο Τμήμα που στους εκλογικούς καταλόγους 
του είναι εγγεγραμμένος ο επικεφαλής. 

Κάθε μεμονωμένος υποψήφιος καταλαμβάνει έδρα, εφό¬ 
σον λάβει αριθμό εγκύρων ψηφοδελτίων ίσο με το εκλογικό 
μέτρο.» 

Άρθρο 10 

Στο τέλος του άρθρου 13 του π.δ.372/1992, όπως τρο¬ 
ποποιήθηκε με το άρθρο 7 του π.δ. 193/1997 προστίθεται 
εδάφιο, ως εξής: 

Κυρωμένα αντίγραφα των πρακτικών της εκλογικής επι¬ 
τροπής και των λοιπών εκλογικών εγγράφων (εκτός των 
ψηφοδελτίων) διαβιβάζονται και στο Επιμελητήριο. 

Άρθρο 11 

1. Οι παράγραφοι 2 και 4 του άρθρου 14 του π.δ. 372/1992, 
όπως αντικαταστάθηκαν με το άρθρο 6 του π.δ. 164/2001, 
αντικαθίστανται ως εξής: 

«2. Η ένσταση υποβάλλεται στο Επιμελητήριο μέσα σε 
τρεις (3) εργάσιμες ημέρες από την τοιχοκόλληση στο 
κατάστημα αυτού της πράξης ανακήρυξης των επιτυχό- 
ντων και κοινοποιείται στα πρόσωπα κατά των οποίων 
στρέφεται. 

Η υποβολή των ενστάσεων δεν εμποδίζει την ανάληψη 
των καθηκόντων του νεοεκλεγέντος Δ.Σ . 

Το Επιμελητήριο διαβιβάζει άμεσα τις ενστάσεις στο αρ¬ 
μόδιο Διοικητικό Πρωτοδικείο.» 

«4. Σε περίπτωση μη υποβολής ενστάσεων, το αποτέλε¬ 
σμα των εκλογών οριστικοποιείται με την έκδοση απόφα¬ 
σης από το Μονομελές Πρωτοδικείο, κατά την διαδικασία 
της εκούσιας δικαιοδοσίας, την επόμενη της λήξης της 
προθεσμίας της παρ. 2, με την οποία κυρούνται οι εκλογές 
και ανακηρύσσονται οι επιτυχόντες.» 

2. Το τελευταίο εδάφιο του άρθρου 15 του π.δ. 372/1992, 
όπως αντικαταστάθηκε με το άρθρο 7 του π.δ. 193/1997, 
αντικαθίσταται ως εξής: 

«Το ύψος των αποζημιώσεων καθορίζεται με απόφαση 
της Διοικητικής Επιτροπής του Επιμελητηρίου.» 

Β' ΚΕΦΑΛΑΙΟ 

Άρθρο 12 

Εκλογή Προέδρων Τμημάτων 

1. Εντός 15 ημερών από την εκλογή της Διοικητικής Επιτρο¬ 
πής και κατόπιν προσκλήσεως του Προέδρου αυτής συνέρ¬ 

χονται τα αιρετά μέλη κάθε Τμήματος και εκλέγουν μεταξύ 
αυτών τον Πρόεδρο και τον Αναπληρωτή Πρόεδρό τους. 

2. Η εκλογή αυτών διεξάγεται ως εξής : 

α. Της συνεδριάσεως προεδρεύει το αρχαιότερο μέλος 
του Επιμελητηρίου, εκ των αιρετών μελών του κάθε Τμή¬ 
ματος, βοηθούμενος από τους δύο νεότερους εξ αυτών ή 
από δύο υπαλλήλους του Επιμελητηρίου, που ορίζονται 
από τον Πρόεδρο του Επιμελητηρίου, οι οποίοι εκτελούν 
και καθήκοντα γραμματέα. 

Ο Προεδρεύων και οι Γραμματείς αποτελούν και την 
εφορευτική επιτροπή και δεν επιτρέπεται να είναι υποψή¬ 
φιοι για τα αξιώματα του Προέδρου και του Αναπληρωτή 
Προέδρου του κάθε Τμήματος. 

β. Ο Προεδρεύων καταλαμβάνει τη θέση του και αμέσως 
μετά τη διαπίστωση απαρτίας, καλεί τους υποψήφιους για 
κάθε αξίωμα να υποβάλουν σχετική αίτησή τους. Κάθε 
αιρετό μέλος μπορεί να είναι υποψήφιος μόνο για ένα 
αξίωμα. 

γ. Με βάση τις αιτήσεις που υποβλήθηκαν συντάσσεται 
ξεχωριστό ψηφοδέλτιο κατά αξίωμα, που περιλαμβάνει 
όλους τους Υποψήφιους κατά αλφαβητική σειρά. 

Στη συνέχεια διεξάγεται η ψηφοφορία σε ξεχωριστές 
κάλπες για κάθε αξίωμα, με την θέση ενός σταυρού προ¬ 
τίμησης. 

δ. Μετά τη λήξη της ψηφοφορίας από τα αιρετά μέλη 
του κάθε τμήματος, γίνεται η διαλογή των ψήφων και 
ανακηρύσσονται ως εκλεγέντες όσοι συγκεντρώσουν την 
απόλυτη πλειοψηφία του συνόλου των αιρετών μελών του 
τμήματος. 

Σε περίπτωση μη συγκέντρωσης απόλυτης πλειοψηφίας 
η εκλογή επαναλαμβάνεται, μεταξύ των δύο πρώτων και 
εκλέγεται αυτός πού θα συγκεντρώσει την απόλυτη πλει¬ 
οψηφία των αιρετών μελών του τμήματος. 

Εάν δεν προκύψει και πάλι απόλυτη πλειοψηφία η εκλο¬ 
γική διαδικασία επαναλαμβάνεται μετά από επτά(7) ημέρες 
μεταξύ των δύο υποψηφίων και απαιτείται απόλυτη πλειο¬ 
ψηφία των αιρετών μελών του τμήματος. 

Σε περίπτωση που δεν προκύψει και πάλι απόλυτη πλει¬ 
οψηφία η εκλογή επαναλαμβάνεται και εκλέγεται όποιος 
συγκεντρώσει τις περισσότερες ψήφους. 

ε. Για τα παραπάνω τηρούνται πρακτικά, που υπογρά¬ 
φονται από τον Πρόεδρο και τους Γραμματείς της συνε- 
δριάσεως, τα οποία και διαβιβάζονται στον Πρόεδρο του 
Επιμελητηρίου . 

Άρθρο 13 

Καταργούμενες - Μεταβατικές Διατάξεις 

1. Η ισχύς του παρόντος αρχίζει από τη δημοσίευσή του 
στην Εφημερίδα της Κυβερνήσεως 

2. Από την δημοσίευση του παρόντος, κάθε άλλη αντίθετη 
διάταξη καταργείται. 

3. Ειδικά για τις εκλογές που θα διεξαχθούν τον Ιούνιο 
του 2006, σύμφωνα με τις διατάξεις του ν 3419/2005 (άρθρο 
30 παρ. 5) και του παρόντος, στους εκλογικούς καταλόγους 
καταχωρούνται τα μέλη εκείνα που έχουν εξοφλήσει ή 
διακανονίσει τις οικονομικές τους υποχρεώσεις προς τα 
Επιμελητήρια μέχρι και το έτος 2004. 

Η εξόφληση ή ο διακανονισμός θα μπορεί να γίνει του¬ 
λάχιστον 40 ημέρες πριν από τις εκλογές. 

Στον Υφυπουργό Ανάπτυξης αναθέτουμε τη δημοσίευση 
και εκτέλεση του παρόντος διατάγματος. 

Αθήνα, 9 Μαρτίου 2006 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

